钦定古今图书集成/方舆汇编/职方典/第1526卷 > 《谢安宣慰书》前人
## 钦定古今图书集成/方舆汇编/职方典/第1526卷 > 《谢安宣慰书》前人

某得罪朝廷而来，惟窜伏阴崖幽谷中，以御魍魉，则
其所宜。故虽夙闻使君高谊，经旬月不敢见，若似简
伉者。然省愆内讼，痛自刻责，不敢比数于冠裳，则亦
逐臣之礼也。使君不以为过，使廪人馈粟，庖人馈肉，
圉人代薪水之劳。自惟罪人，何可以辱守土之大夫？
惧不敢当，辄以礼辞。使君复不以为罪。昨者又重以
金帛，副以鞍马，礼益隆，情益至，某益用震悚。是重使
君之辱而甚逐臣之罪也，愈不敢当矣。使者坚不可
郤，求其说而不可得，无已其周之乎？周之亦可受也。
敬受米二石，柴炭鸡鹅悉受如来数其金帛鞍马，使
君所以交于卿士大夫者，施之逐臣，殊骇观听，敢固
以辞。伏惟使君处人以礼，恕物以情，不至再辱，则可
矣。